CELEX: 32010R0494
Language: sk
Date: 2010-05-25 00:00:00
Title: Nariadenie Komisie (EÚ) č. 494/2010 z  25. mája 2010 , ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

8.6.2010   
            
            
               SK
            
            
               Úradný vestník Európskej únie
            
            
               L 140/19
            
         NARIADENIE KOMISIE (EÚ) č. 494/2010
   z 25. mája 2010,
   ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. d),
   keďže:
   
               (1)
            
            
               Európska únia parafovala 15. decembra 2009 Ženevskú dohodu o obchode s banánmi s Brazíliou, Ekvádorom, Guatemalou, Hondurasom, Kolumbiou, Kostarikou, Mexikom, Nikaraguou, Panamou, Peru a Venezuelou týkajúcu sa štruktúry a fungovania režimu obchodovania EÚ s banánmi s číselným znakom KN 0803 00 19 (ďalej len „dohoda“). V dohode sú stanovené podmienky konečného riešenia prebiehajúcich sporov a sťažností v rámci WTO na dovozný režim Únie pre banány.
            
         
               (2)
            
            
               V súlade s odsekom 3 písm. a) dohody Únia postupne zníži svoje clo na banány zo 176 EUR/1 000 kg/net na 114 EUR/1 000 kg/net.
            
         
               (3)
            
            
               Až do nadobudnutia platnosti tejto dohody a v súlade s jej odsekom 8 písm. b) sa zníženia ciel majú uplatňovať predbežne a retroaktívne odo dňa jej podpisu za predpokladu, že ostatné strany dohody si plnia svoje povinnosti.
            
         
               (4)
            
            
               Rada prijala svoje rozhodnutie o podpise a predbežnom uplatňovaní dohody 10. mája 2010.
            
         
               (5)
            
            
               Je preto potrebné vykonať prvé zníženie cla ustanovené v dohode, ktoré pozostáva zo zníženia colnej sadzby na 148 EUR/1 000 kg/net, a ustanoviť, že táto sadzba sa uplatňuje retroaktívne od 15. decembra 2009 do 31. decembra 2010.
            
         
               (6)
            
            
               Príloha I k nariadeniu (EHS) č. 2658/87, zmenená a doplnená nariadením Komisie (ES) č. 1031/2008 (2) a nariadením Komisie (ES) č. 948/2009 (3), by sa preto mala na základe podpísania dohody zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V prílohe I k nariadeniu (EHS) č. 2658/87, zmenenej a doplnenej nariadením (ES) č. 1031/2008, v riadku číselného znaku KN 0803 00 19 pre „Banány, iné ako plantajny, čerstvé“ sa údaj v treťom stĺpci (zmluvné colné sadzby) nahrádza „148 €/1 000 kg/net“.
   Článok 2
   V prílohe I k nariadeniu (EHS) č. 2658/87, zmenenej a doplnenej nariadením (ES) č. 948/2009, v riadku číselného znaku KN 0803 00 19 pre „Banány, iné ako plantajny, čerstvé“ sa údaj v treťom stĺpci (zmluvné colné sadzby) nahrádza „148 €/1 000 kg/net“.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Článok 1 sa uplatňuje od 15. decembra 2009.
   Článok 2 sa uplatňuje od 1. januára 2010.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. mája 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. EÚ L 291, 31.10.2008, s. 1.
   
      (3)  Ú. v. EÚ L 287, 31.10.2009, s. 1.